ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ, ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΤΗΝ ΕΥΡΩΠΑΪΚΗ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ - TEMPUS - ΕΤΗΣΙΑ ΕΚΘΕΣΗ 2001

Πίνακας περιεχομένων

1. Εισαγωγή

2. Υλοποίηση του Tempus III

3. Ανάπτυξη τησ Περιφερειακής ΣΥΝΕΡΓΑΣΙΑΣ

4. Μεταρρύθμιση

5. Επεκταση

Παράρτημα:

Πίνακας 1: αποτελέσματα της επιλογής σχεδίων CARDS

Πίνακας 2: αποτελέσματα της επιλογής σχεδίων Tacis

Πίνακας 3: Προϋπολογισμός των Tempus CARDS και Tacis για το 2001

1. Εισαγωγή

Το πρόγραμμα Tempus αποτελεί ένα σύστημα που στηρίζει τη διαδικασία μεταρρύθμισης της ανώτατης εκπαίδευσης στις χώρες-εταίρους και εγκρίθηκε για πρώτη φορά στις 7 Μαΐου 1990 από το Συμβούλιο των Υπουργών της Ευρωπαϊκής Ένωσης. Η δεύτερη φάση του, το Tempus II, για την περίοδο 1994-1998 εγκρίθηκε στις 29 Απριλίου 1993 και στις 21 Νοεμβρίου 1996 χορηγήθηκε νέα παράταση για να μπορέσουν να συνεχιστούν οι δραστηριότητες του Tempus II έως το 2000.

Η πιο πρόσφατη φάση του προγράμματος Tempus III εγκρίθηκε στις 29 Απριλίου 1999 για εξαετή περίοδο από την 1η Ιουλίου 2000. Αφορά τις επιλέξιμες χώρες των νέων ανεξάρτητων κρατών της πρώην Σοβιετικής Ένωσης και της Μογγολίας καθώς και τις μη συνδεδεμένες χώρες της Κεντρικής και της Ανατολικής Ευρώπης. Ο κανονισμός CARDS της 5ης Δεκεμβρίου 2000 τροποποίησε την απόφαση Tempus III για να συμπεριληφθεί η συμμετοχή της Κροατίας και της Ομοσπονδιακής Δημοκρατίας της Γιουγκοσλαβίας και να διαμορφωθεί το κατάλληλο πλαίσιο για τη χορήγηση κοινοτικής βοήθειας στα δυτικά Βαλκάνια.

Το πρόγραμμα Tempus διαχειρίζεται η Ευρωπαϊκή Επιτροπή (Γενική Διεύθυνση Εκπαίδευσης και Πολιτισμού). Το Ευρωπαϊκό Ίδρυμα Επαγγελματικής Εκπαίδευσης παρέχει τεχνική βοήθεια στην Ευρωπαϊκή Επιτροπή. Η Ευρωπαϊκή Επιτροπή συνεργάζεται με ένα δίκτυο γραφείων και στελεχών στα κράτη μέλη και τις χώρες-εταίρους.

Η Ευρωπαϊκή Επιτροπή κατά τη χάραξη των γενικών πολιτικών προσανατολισμών επικουρείται από την επιτροπή Tempus που απαρτίζεται από εκπροσώπους των κρατών μελών.

Κονδύλια για το πρόγραμμα Tempus διατίθενται από τα δύο γενικά προγράμματα βοήθειας για τις συμμετέχουσες περιοχές, σύμφωνα με τα όσα αποφασίζουν τα δίδυμα μέλη της αρμόδιας επί του προϋπολογισμού αρχής της Ευρωπαϊκής Κοινότητας- το Ευρωπαϊκό Κοινοβούλιο και το Συμβούλιο.

Όσον αφορά τις ειδικές προτεραιότητες για κάθε χώρα, οι αρχές των χωρών-εταίρων συμμετέχουν ενεργά για να καθοριστούν οι προτεραιότητες που εξυπηρετούν καλύτερα τις συγκεκριμένες ανάγκες καθεμίας.

Η πρόσκληση υποβολής αιτήσεων προκηρύσσεται μέσω του οδηγού για τους υποψηφίους. Ο οδηγός αυτός θέτει προθεσμίες και καθορίζει κριτήρια επιλογής. Πρώτα εξακριβώνεται εάν οι αιτήσεις πληρούν τις επίσημες προϋποθέσεις. Όλες οι αιτήσεις που γίνονται αποδεκτές αξιολογούνται από ομάδα ανεξάρτητων ακαδημαϊκών και στη συνέχεια το Ευρωπαϊκό Ίδρυμα Επαγγελματικής Εκπαίδευσης κρίνει την τεχνική τους σκοπιμότητα. Αρμόδια για την τελική απόφαση επιλογής είναι η Ευρωπαϊκή Επιτροπή.

Περισσότερες πληροφορίες διατίθενται στον ειδικό ιστοχώρο της Γενικής Διεύθυνσης Εκπαίδευσης και Πολιτισμού: http://www.europa.eu.int/comm/education/ tempus/home.html

2. Υλοποίηση του Tempus III

Η υλοποίηση της τελευταίας φάσης του προγράμματος, «Tempus III», συνεχίστηκε το 2001 με την προκήρυξη της δεύτερης πρόσκλησης υποβολής προτάσεων. Στο παράρτημα αναφέρονται τα βασικά στατιστικά στοιχεία σχετικά με την επιλογή το 2001. Περισσότερα και αναλυτικότερα στατιστικά στοιχεία διατίθενται στον ακόλουθο ιστοχώρο http://www.etf.eu.int/tempus/ . Κατά την τελευταία φάση το Tempus συνέχισε να συμβάλλει στη μεταρρύθμιση των δομών και των ιδρυμάτων της τριτοβάθμιας εκπαίδευσης καθώς και της διοίκησής τους μέσω στοχοθετημένων σχεδίων σε σαφώς καθορισμένους τομείς. Στους τομείς αυτούς περιλαμβάνονται η διοίκηση των πανεπιστημίων, η ανάπτυξη του προγράμματος σπουδών, η θεσμική ανάπτυξη, η δικτύωση και η κινητικότητα. Επιπλέον χορηγήθηκαν ατομικές επιδοτήσεις κινητικότητας σε άτομα από όλες τις επιλέξιμες χώρες.

Το 2001 η Ομοσπονδιακή Δημοκρατία της Γιουγκοσλαβίας κρίθηκε επίσημα επιλέξιμη για να συμμετάσχει στο πρόγραμμα. Η Κροατία κρίθηκε επιλέξιμη από τα τέλη του 2000 και έτσι την παρούσα στιγμή όλες οι χώρες που είναι επιλέξιμες για τα προγράμματα CARDS και Tacis είναι επιλέξιμες να συμμετάσχουν στο Tempus. Έτσι, τη στιγμή αυτή δικαίως μπορεί να υποστηριχθεί ότι το πρόγραμμα ισχυροποίησε την περιφερειακή του βάση.

3. Ανάπτυξη τησ Περιφερειακής ΣΥΝΕΡΓΑΣΙΑΣ

Η εξέλιξη αυτή συνέπεσε με τη νέα ρητή έμφαση που αποδίδει η απόφαση του Συμβουλίου σχετικά με το Tempus III στην περιφερειακή συνεργασία. Σύμφωνα με την απόφαση του Συμβουλίου το πρόγραμμα Tempus πρέπει επίσης να συμμορφωθεί και να επιδιώξει τη δημιουργία συνεργιών με τις άλλες πολιτικές και προγράμματα της ΕΕ.

Έτσι, στα δυτικά Βαλκάνια, σύμφωνα με τις γενικές προτεραιότητες που καθορίζονται στον κανονισμό CARDS, τη διαδικασία σταθεροποίησης και σύνδεσης, το σύμφωνο σταθερότητας και τη διαδικασία Graz, ιδιαίτερη έμφαση δόθηκε στην προώθηση της περιφερειακής συνεργασίας. Η έμφαση αυτή οδήγησε στη σημαντική και επιζητούμενη αύξηση των αιτήσεων με τη συμμετοχή άνω της μίας χώρας-εταίρου CARDS.

Την περιφερειακή συνεργασία στα δυτικά Βαλκάνια προήγαγε επίσης το σεμινάριο Tempus που διοργανώθηκε στα Τίρανα με θέμα «Περιφερειακή συνεργασία και δικτύωση». Πρόκειται για το τρίτο και τελευταίο μιας σειράς σεμιναρίων που διοργάνωσε η Ευρωπαϊκή Επιτροπή. Με υπόβαθρο τις εργασίες του συμφώνου σταθερότητας και τη διαδικασία Graz ο γενικός σκοπός των σεμιναρίων ήταν να συμβάλουν στη συζήτηση πολιτικής σχετικά με τις ανάγκες ανάπτυξης της περιφερειακής τριτοβάθμιας εκπαίδευσης αλλά και να επανεξεταστούν οι προτεραιότητες και τα κριτήρια επιλογής του προγράμματος Tempus, λαμβάνοντας ιδίως υπόψη την προετοιμασία ενός οδηγού για τους υποψηφίους.

Στο σεμινάριο των Τιράνων συμμετείχαν συνολικά ενενήντα σύνεδροι που εκπροσώπησαν έναν μεγάλο αριθμό ιδρυμάτων της τριτοβάθμιας εκπαίδευσης της περιοχής και της Ευρωπαϊκής Ένωσης καθώς και διάφορους διεθνείς οργανισμούς. Ο νέος οδηγός για τους υποψηφίους, που έλαβε δεόντως υπόψη τις εργασίες του σεμιναρίου, δημοσιεύτηκε. Έχει προγραμματιστεί για το 2002 η δημοσίευση έκθεσης που συνοψίζει τις εργασίες των τριών περιφερειακών σεμιναρίων.

4. Μεταρρύθμιση

Η Επιτροπή συνέχισε να προωθεί τη διαδικασία, που εγκαινιάστηκε το 2000, για την ενδελεχή μεταρρύθμιση της διαχείρισης και των διαδικασιών του προγράμματος. Η εν εξελίξει μεταρρύθμιση συνίσταται στη λεπτομερή επισκόπηση των βασικών εγγράφων (οδηγός για τους υποψηφίους, συμβάσεις, τεκμηρίωση πληροφόρησης κ.τ.λ.) και των διαδικασιών (ιδιαίτερα των διαδικασιών επιλογής).

5. Επεκταση

Το φθινόπωρο του 2001 ξεκίνησαν οι προκαταρτικές εργασίες για την πιθανή επέκταση του προγράμματος Tempus σε οχτώ νέους εταίρους στην περιοχή MEDA (Αλγερία, Αίγυπτος, Ιορδανία, Λίβανο, Μαρόκο, Παλαιστινιακή Αρχή, Συρία και Τυνησία). Οι εργασίες αυτές περιλάμβαναν μελέτες σκοπιμότητας και εκτιμήσεις των απαιτούμενων πόρων. Η επέκταση αυτή θα αποτελέσει ένα νέο ξεκίνημα για το πρόγραμμα όχι μόνο όσον αφορά το γεωγραφικό του πεδίο αλλά και τη λογική ύπαρξής του με νέα έμφαση στο διάλογο και τις εταιρικές σχέσεις.

ΠΑΡΑΡΤΗΜΑ

Πίνακας 1: αποτελέσματα της επιλογής σχεδίων CARDS

Τα αποτελέσματα της επιλογής Κοινών Ευρωπαϊκών Σχεδίων/Σχεδίων δικτύωσης (ΚΕΣ/ΣΔ) CARDS παρατίθενται στον παρακάτω πίνακα. Οι επιλέξιμες χώρες-εταίροι ήταν οι εξής: Αλβανία, Βοσνία Ερζεγοβίνη, Κροατία, Ομοσπονδιακή Δημοκρατία της Γιουγκοσλαβίας (συμπεριλαμβανομένης της Δημοκρατίας της Σερβίας, της Δημοκρατίας του Μοντενέγκρο και του Κοσσυφοπεδίου) και η Πρώην Γιουγκοσλαβική Δημοκρατία της Μακεδονίας.

TEMPUS CARDS 2001

Αριθμός των νέων προτάσεων ΚΕΣ/ΣΔ που υποβλήθηκαν // 161

Αριθμός των νέων ΚΕΣ/ΣΔ που χρηματοδοτήθηκαν // 46

Ποσοστό επιτυχίας // 28%

Μέσο ύψος επιδότησης που χορηγήθηκε σε ΚΕΣ/ΣΔ // 304.000 ευρώ

Από τις 161 αιτήσεις που υποβλήθηκαν χρηματοδοτήθηκαν οι 46 με την εξής κατανομή ανά χώρα-εταίρο και τύπο σχεδίου:

>ΘΕΣΗ ΠIΝΑΚΑ>

Πίνακας 2: αποτελέσματα της επιλογής σχεδίων Tacis

Τα αποτελέσματα της επιλογής Κοινών Ευρωπαϊκών Σχεδίων/Σχεδίων δικτύωσης (ΚΕΣ/ΣΔ) Τacis παρατίθενται στον παρακάτω πίνακα. Οι επιλέξιμες χώρες-εταίροι ήταν οι εξής: Καζακστάν, Κιργιζία, Μολδαβία, Ρωσική Ομοσπονδία, Τουρκμενιστάν, Ουκρανία και Ουζμπεκιστάν.

TEMPUS TACIS 2001

Αριθμός των νέων προτάσεων ΚΕΣ/ΣΔ που υποβλήθηκαν // 267

Αριθμός των νέων ΚΕΣ/ΣΔ που χρηματοδοτήθηκαν // 43

Ποσοστό επιτυχίας // 16%

Μέσο ύψος επιδότησης που χορηγήθηκε σε ΚΕΣ/ΣΔ // 352.000 ευρώ

Από τις 267 αιτήσεις που παραλήφθηκαν χρηματοδοτήθηκαν οι 43 με την εξής κατανομή ανά χώρα-εταίρο και τύπο σχεδίου:

>ΘΕΣΗ ΠIΝΑΚΑ>

Πίνακας 3: προϋπολογισμός Tempus CARDS και Tacis 2001

>ΘΕΣΗ ΠIΝΑΚΑ>